Document ID: 31997L0056

EUROOPA PARLAMENDI JA NÕUKOGU DIREKTIIV 97/56/EÜ,
20. oktoober 1997,
millega kuueteistkümnendat korda muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 100a,
võttes arvesse komisjoni ettepanekut,[1]
võttes arvesse majandus- ja sotsiaalkomitee arvamust,[2]
toimides asutamislepingu artiklis 189b sätestatud korras[3]
ning arvestades, et:
1) tuleks vastu võtta meetmed siseturu sujuvaks toimimiseks; siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;
2) siseturu toimimine peaks samuti järk-järgult parandama elu kvaliteeti, tervisekaitset ja tarbijaohutust; käesoleva direktiiviga ettepandud meetmed on vastavuses nõukogu 9. novembri 1989. aasta resolutsiooniga tarbijakaitsepoliitika uuendamise tulevaste prioriteetide kohta;[4]
3) nõukogu ning liikmesriikide valitsuste esindajad on nõukogus vastu võtnud otsuse 90/238/Euratom, ESTÜ, EMÜ, mis käsitleb programmi "Euroopa vähktõve vastu" tegevuskava aastateks 1990-1994;[5]
4) tervisekaitse ja tarbijaohutuse parandamiseks ei tohiks kantserogeenseks, mutageenseks või reproduktiivset funktsiooni kahjustavaks liigitatud aineid ega neid sisaldavaid valmistisi turustada müügiks elanikkonnale;
5) Euroopa Parlamendi ja nõukogu 20. detsembri 1994. aasta direktiiviga 94/60/EÜ, millega 14. korda muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega,[6] seati sisse direktiivi 76/769/EMÜ[7] I lisa punktide 29, 30 ja 31 liite kujul loend, mis sisaldab 1. ja 2. kategooria kantserogeenseks, mutageenseks või reproduktiivset funktsiooni kahjustavaks liigitatud aineid; neid aineid ega neid sisaldavaid valmistisi ei tohi turustada müügiks elanikkonnale;
6) komisjon esitab Euroopa Parlamendile ja nõukogule ettepaneku laiendada seda loendit kuue kuu jooksul pärast seda, kui on avaldatud direktiivi 67/548/EMÜ[8] 1. või 2. kategooria kantserogeenseteks, mutageenseteks või reproduktiivset funktsiooni kahjustavaks liigitatud aineid sisaldava I lisa tehniline täiendus;
7) on arvesse võetud hiljuti 1. või 2. kategooria kantserogeenseteks, mutageenseteks või reproduktiivset funktsiooni kahjustavateks klassifitseeritud ainetega seotud ohtusid ja eeliseid;
8) komisjoni direktiivides 93/101/EÜ[9] ja 94/69/EÜ,[10] millega 20. ja 21. korda kohandatakse direktiivi 67/548/EMÜ, täpsemalt selle direktiivi I lisa tehnika arengule, on loetletud üle 800 aine, mis on liigituses lisatud 1. või 2. kategooria kantserogeensete, mutageensete või reproduktiivset funktsiooni kahjustavate ainete hulka; need ained tuleks lisada direktiivi 76/769/EMÜ I lisa liite punktidesse 29, 30 ja 31;
9) läbipaistvuse ja selguse huvides tuleks muuta direktiivi 76/769/EMÜ I lisa punktide 29, 30 ja 31 osas ning kõnealuse direktiivi I lisa liide tuleks asendada konsolideeritud liitega;
10) käesolev direktiiv ei mõjuta ühenduse õigusakte, milles on sätestatud töötajate kaitse miinimumnõuded, mis sisalduvad nõukogu direktiivis 89/391/EMÜ[11] ja sellel põhinevates üksikdirektiivides, eriti direktiivis 90/394/EMÜ,[12]
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/769/EMÜ I lisa muudetakse järgmiselt.
1. Veerus "Piirangu tingimused" asendatakse punktide 29, 30 ja 31 osas teine lõige järgmise tekstiga:
"Selliste ainete ja valmististe pakendil peab olema loetav ja kustutamatu märge: "Ainult erialastele kasutajatele", ilma et see piiraks ohtlike ainete ja valmististe klassifitseerimist, pakendamist ja märgistamist käsitlevate muude ühenduse sätete rakendamist."
2. Liide asendatakse käesoleva direktiivi lisas sisalduva tekstiga.
Artikkel 2
1. Liikmesriigid võtavad käesoleva direktiivi täitmiseks vajalikud õigus- ja haldusnormid vastu enne 4. detsembrit 1998. Liikmesriigid teatavad sellest viivitamata komisjonile.
Liikmesriigid kohaldavad neid sätteid alates 1. märtsist 1999.
2. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 3
Käesolev direktiiv on adresseeritud liikmesriikidele.
Brüssel, 20. oktoober 1997

Labels: 0
3
15
20